
Introduksjon
POD har i forbindelse med revisjonen i 2022 vurdert at den planlagte behandlingen av personopplysninger inneholder høy risiko for de registrertes rettigheter og friheter, og dermed krever en personvernkonsekvensvurdering (DPIA), jf. Personvernforordningen art. 35. Dette kommer av at behandlingen består av særlige kategorier av personopplysninger, sårbare grupper og opplysninger av personlig karater, og at behandlingen av personopplysninger pågår i stor skala. 

Følgende DPIA blir oppdatert i 2026 for å spesifisere ytterligere tiltak og vurderinger knyttet til behandlingen av opplysninger fra mindreårige og bruken av sensitive spørsmål. I tillegg vil undersøkelsen sendes ut via Digipost fremover. Endret utsendelsesmetode medfører justeringer i DPIAen. 

I DPIAen vurderes følgende: 
1) En systematisk beskrivelse av den planlagte behandlingen av personopplysninger 
2) Vurdering av om behandlingsaktivitetene er nødvendige og står i rimelig forhold til formålene 
3) Analyse av risiko for de registrertes rettigheter og friheter 
4) Planlagte tiltak for å håndtere risikoene

Ved å følge de planlagte tiltakene, mener POD at personvernrisikoen er redusert i en slik grad at behandlingen kan gjennomføres i samsvar med personvernforordningen. 

Begreper
	Begrep
	Definisjon

	Pseudoanonymisert
	Direkte identifiserbar informasjon er fjernet.

	Anonymisert
	Direkte og indirekte identifiserbar informasjon er fjernet

	
	

	
	



Systematisk beskrivelse av den planlagte behandlingen av personopplysninger og formål
Her følger en beskrivelse av den planlagte behandlingen av personopplysninger, slik den er oppgitt i behandlingsprotokoll og personvernskjema. Vurdering av behandlingen skjer i kapittel to og tre. 
Formål
Formålet med innbyggerundersøkelsen er å gi et innblikk i den norske befolkingens syn på politiet, bekymringer, trygghetsfølelse og opplevelser av kriminalitet i eget nærområde. Svarene brukes til å identifisere politiets forbedringsområder og få frem innbyggerperspektivet i politiets arbeid. Personopplysningene skal brukes til å utføre statistisk analyse for å utvikle og styre politiet.
Politiets innbyggerundersøkelse involverer innsamling og analyse av data for politiets innbyggerundersøkelse. De statistiske dataene gir innsikt i innbyggernes oppfatning og inntrykk av politiet og områder knyttet til politiet. Svarene som er gitt kan også bli brukt til forsknings- og utdanningsformål. Dette innebærer at anonymiserte data publiseres hos Sikt og gjøres tilgjengelige for forskere og studenter etter søknad og individuell vurdering.
Dataene er nødvendige for at politiet skal kunne lære og jobbe aktivt for å tilby tjenester for hele befolkningen. Hvis det avdekkes forskjeller mellom ulike deler av befolkningen, kan dette bidra til å utvikle bedre tjenester og sette prioriteringer for tjenesteutviklingen til politiet. Undersøkelsen gir innbyggerne en mulighet til å gi åpen og ærlig tilbakemelding til politiet. Undersøkelsen bidrar til å avdekke forskjeller mellom, og bygge kunnskap om, ulike gruppers erfaringer, syn, og inntrykk av politiets virksomhet. 
I 2024 ble undersøkelsen utvidet til å inkludere 16- og 17-åringer. Unge personers syn på nevnte temaområdene er lite utforsket. Politiet ønsker først og fremst å gi yngre aldersgrupper mulighet til å fortelle politiet og andre hvordan de opplever politiet, trygghet og bekymringer i sitt nærmiljø. De siste årene har ungdomskriminaliteten økt, som kan påvirke barn og unges trygghetsfølelse og bekymringer, og ikke minst forventninger til og møter med politiet. Gitt denne utviklingen i ungdomskriminaliteten har det derfor blitt særlig viktig å inkludere dem i undersøkelsen.  

Omfang av behandlingen
De registrerte
De registrerte er tilfeldig utvalgt fra den norske befolkningen som har fylt 16 år. Det registreres også noen opplysninger om mindreåriges foreldre/familie (landbakgrunn og familieøkonomi). 
Mellom 20,000 og 25,000 personer svarer på spørreundersøkelsen hvert år. Uttrekket fra Folkeregisteret er større og er proporsjonert etter svarrate (rundt 10 % - 20 %), som utgjør rundt 200 000 personer trukket og invitert. Utvalget skal være representativt for det enkelte politidistrikt og landet som helhet. Etter overgang til utsendelse per Digipost er det kun innbyggere med Digipost som kan delta i undersøkelsen. Dette utelater omtrent 20% av befolkningen fra å delta. Det er uheldig at personer uten Digipost ikke får svart på undersøkelsen. Dette ansees likevel som en nødvendig endring for å sikre tillit til utsendelsen og redusere muligheten til å anvende Innbyggerundersøkelsen som en svindel inngang. 
Det innhentes svært omfattende opplysninger om ulike aspekter ved respondentenes erfaringer med, opplevelser av, syn på og inntrykk av politiet. For en fullstendig oversikt se spørreskjema (vedlegg A). 
Kategorier personopplysninger
Det registreres direkte identifiserende opplysninger om personer som blir trukket ut til undersøkelsen. For å sende respondentene invitasjon til undersøkelsen har leverandør fått tilgang på noen opplysninger fra Folkeregisteret og Kontakt- og reservasjonsregisteret:
· Navn, 
· Adresse, 
· Telefonnummer,
· Fødselsår- og dato, 
· Kjønn, 
· Fødselsnummer. 
Navn, adresse, fødselsår- og dato og kjønn brukes for å kunne gjøre et tilfeldig utvalg av befolkningen og lik rett til deltagelse. Basert på adressen innhentes også informasjon om grunnkrets (bostedsområde) for å kunne koble informasjon til bydel, kommune og politidistrikt. 

Fødselsnummer, fullt navn, og politidistrikts tilhørighet benyttes for utsendelse og adressering til digital postkasse. Digipost benyttes kun som distribusjonskanal for invitasjonen. Selve spørreskjemaet og besvarelsene behandles i Verians løsning, og Digipost får ikke tilgang til respondentens svar. Direkte gjenkjennbare opplysninger følger ikke inn i spørreskjemaløsningen. 

I tillegg behandler vi personopplysninger basert på svarene respondenten frivillig velger å oppgi. Personen velger selv hvor mye informasjon som oppgis. Slike personopplysninger kan være:
· Opplevelse av å bli utsatt for ulike typer kriminalitet, eksempelvis vold, ID-tyveri og voldtekt
· Lengste fullførte utdanning, 
· Livssituasjon, som for eksempel arbeidssituasjon,
· Kjønnsidentitet, 
· Bosituasjon, 
· Personlig og husstandens inntekt, 
· Om foreldre eller respondenten selv har innvandret til Norge, inkludert fødeland, 
· Seksuell orientering, 
· Funksjonsevne (helseopplysning)

Det behandles derfor særlige kategorier av personopplysninger, jf. personvernforordningen artikkel 9 nr. 1. 
Undersøkelsen etterspør ikke direkte utførte lovbrudd, men fritekstfelt gir mulighet for det kan fremkomme opplysninger om lovovertredelser og straffedommer i respondentenes svar, jf. personvernforordningen artikkel 10, enten om respondenten selv eller tredjepersoner. 
Fritekstfelt innebærer også økt risiko for overskuddsinformasjon og informasjon om tredjepart (se punkt Dataminimering for risikoreduserende tiltak). Det er derfor fra 2026 minimert antall fritekstspørsmål. 
Det er lagt inn oppfølgingsspørsmål for personer som er utsatt for ulike typer kriminalitet med forhåndsdefinerte svaralternativer, med unntak av et åpent spørsmål i oppfølgingen av utsatthet for vold, voldtekt og/eller seksuallovbrudd.[footnoteRef:2] POD vurderer at selv om dette handler om forbedring av politiets møte med den utsatte, er det en risiko for at det kan tilfalle informasjon om personer som ikke deltar i undersøkelsen.  [2:  <Er det noe politiet kunne ha gjort annerledes for å forberede sitt møte med deg, og i så fall hva?>] 

I spørreskjemaet til mindreårige, bes det om opplysninger om foreldrene har høyere utdanning, men det spesifiseres ikke hvilken av foreldrene som evt. har høyere utdanning. Videre hvorvidt foreldrene er født i Norge eller i utlandet, og i så fall hvilket land. Det spørres også om opplysninger om mindreåriges familieøkonomi og bosituasjon.
Datakilder
Som vist i del 1.2 hentes noe data fra Folkeregisteret og Kontakt- og reservasjonsregisteret som brukes for å kontakte respondentene. Hovedsakelig hentes inn data gjennom at personen selv utfyller et elektronisk spørreskjema. Undersøkelsen er lagt opp til å kun stille spørsmål om personen selv, og ikke andre – med unntak av mindreårige som får spørsmål om foreldre/foresattes familieøkonomi/bosituasjon/innvandringsbakgrunn. 
Spørsmålene er i hovedsak lik for alle gjennomføringene av undersøkelsene, med unntak av enkelte justeringer for personer under 18 år, se punkt 2.1 for beskrivelse av tilpasningene. 
Spørsmålene i undersøkelsen omhandler flere temaer. De fleste spørsmålene er lukkete, men det er inkludert tre åpne spørsmål:
1. Er det noe politiet kunne ha gjort annerledes for å forbedre sitt møte med deg, og i så fall hva? (om utsatt for vold og mishandling og kontaktet politiet).
2. Hvilke tanker, følelser eller assosiasjoner får du når du tenker på politiet?
3. Før vi avslutter, har du noen synspunkter eller kommentarer til undersøkelsen?

Umiddelbart etter avsluttet datainnsamling legges de åpne svarene inn i en ny datafil sammen med opplysninger om personens kjønn, alder og politidistrikt – og slettes fra rådata. 
Det er særlig risiko knyttet til mindreårige som oppgir informasjon i fritekstfelt. Antall spørsmål om særlige kategorier og antall åpne spørsmål er derfor redusert for mindreårige. Se punkt om dataminimering for en vurdering av unges mulighet for å besvare sensitive spørsmål.
Spørreskjemaet er satt opp i portalen Forsta. For en gjennomgang av tekniske spesifikasjoner, se Forsta Technical and Organizational Measures[footnoteRef:3]. [3:  https://legal.forsta.com/legal/forsta-technical-and-organizational-measures/] 

Kiteworks er programmet for sikker overføring av data til politiet som gjøres med tofaktor-autorisasjon. På dette tidspunktet er direkte identifiserbar informasjon slettet av leverandør. Data overføres til politiet, lastes ned og lagres på kryptert harddisk med tilgangsstyring. 
Politiet har inngått en egen databehandleravtale med Verian i henhold til gjeldende norsk personopplysningslovgiving og forordring (EU) 2016/679 artikkel 28 og 29, jf. Artikkel 32-36. 
Kontakt med de registrerte og informasjon 
Behandlingen er basert på allmennhetens interesse/statistiske formål, som er et legitimt grunnlag for behandling av personopplysninger i henhold til GDPR art. 6(1)(e) og art. 9(2)(j).  Samtykke ikke er rettsgrunnlaget for behandlingen og deltakelse er derfor frivillig. Informasjonen til deltakerne gjør det tydelig at deltakelse er frivillig, at den enkelte kan velge å ikke svare på enkeltspørsmål, og at manglende deltakelse ikke får negative konsekvenser.
Kontakt med de registrerte oppnås gjennom den digitale postkassen, Digipost. Brevet er utformet som en invitasjon til undersøkelsen. Dette inkluderer informasjon om formålet med behandlingen, hvem som er den behandlingsansvarlige, og den registrertes rettigheter. Det informeres om at personopplysninger er hentet fra folkeregisteret og deretter oppbevares separat fra besvarelsen på undersøkelsen. Øvrige personopplysningene i denne undersøkelsen samles direkte fra deltakerne selv. I følgebrevet som sendes ut vises det til personvernerklæringen og en egen side på politiet.no hvor ytterligere informasjon om undersøkelsen tilgjengeliggjøres. I tillegg, ettersom flere av spørsmålene kan oppleves belastende henvises det til en rekke hjelpetelefoner som kan være av nytte for særlig sårbare respondenter. 

Det er oppgitt kontaktinformasjon til personvernombud, Politidirektoratet og Verian. Det settes av ekstra ressurser i Politidirektoratet og Verian i forbindelse med datainnsamlingen for å kunne svare på eventuelle spørsmål eller bidra med å innfri de registreres rettigheter.

Politiets sentralbord (02800) og postmottak i alle politidistrikt blir informert om undersøkelsen i forkant av utsendelse. Kontaktpunktene kan dermed besvare spørsmål fra mottakere av undersøkelsen. Informasjon om undersøkelsen vises også tydelig på fremsiden av politiet.no. 

Følgebrevet er formulert slik at det skal være enkelt å forstå for alle aldere og er også oversatt til engelsk for borgere som ikke snakker norsk. 

Relasjon mellom behandlingsanvarlig og den registrerte
Det er en maktforskjell mellom politiet og innbyggerne, som kan føre til at personer enten oppgir svar fordi det oppleves som maktutøvelse eller forventinger om hjelp. Ved å utnytte leverandøren Verian, kommer det frem at de utfører undersøkelsen på vegne av politiet. I følgebrev informeres det om at;
· Politiet ikke kan følge opp det den registrerte eventuelt deler, og oppgir kontaktinformasjon til politiet.no / 112 / 02800 om personen har behov for hjelp. 
· Politiet vil ikke ha tilgang til direkte identifiserbare opplysninger.  
Dataflyt – behandlingen av personopplysninger
[image: ]En overordnet dataflyt vises i Figur 1:

Gjennomføring av undersøkelsen
Undersøkelsen er nettbasert og personen blir invitert gjennom digital postkasse og kan varsles via SMS. Det er opp til personen selv å velge når og hvor undersøkelsen gjennomføres. Om personen har reservert seg i Kontakt- og reservasjonsregisteret blir hen ikke kontaktet.
Alle som deltar i undersøkelsen blir tildelt et unikt løpenummer (brukernavn) og engangskode de kan bruke for å logge inn på undersøkelsen. Det er ingen direkte kobling mellom personen som svarer og løpenummer. I etterkant av gjennomføringen blir det ingen kobling mellom besvarelsen og det tildelte løpenummer. 
I gjennomføringsperioden behandler Verian pseudonyme opplysninger. Verian har tilgang til koblingsinformasjon som gjør det mulig å knytte invitasjon/løpenummer til respondent. Koblingsinformasjonen lagres separat og tilgangen er begrenset til autorisert personell. Koblingsinformasjonen oppbevares for å ivareta respondentens mulighet til å slette sin besvarelse. Når koblingsnøkkel og direkte identifiserende opplysninger slettes, vil datasettet ikke lenger kunne knyttes til enkeltpersoner det vil da ikke lenger være mulig å få slettet sin besvarelse.
Politidirektoratet mottar ikke koblingsnøkkel eller direkte identifiserende opplysninger. Datasettet som mottas av Politidirektoratet skal være pseudoanonymisert før overføring. Vurderingen av pseudoanonymitet bygger på at direkte identifiserbar informasjon og koblingsnøkkel er fjernet, og at risikoen for indirekte identifisering er redusert gjennom dataminimering, tilgangsstyring og begrensninger ved deling og publisering.
Den registrerte har kontroll over sine opplysninger i selve spørreskjemaet og kan velge om de vil gi denne informasjonen eller ikke. Personen bestemmer selv om de vil delta i undersøkelsen eller ikke og om det eventuelt er spørsmål de ikke vil svare på, dette fremkommer tydelig i informasjonen gitt de registrerte.
Når behandlingen i Politidirektoratet er fullført vil datasettet anonymiseres før det oversendes til Sikt for publisering og videre bruk i forskning og utdanning. 
Behandling og lagring av data

Behandlingsansvarlig: 	 	Politidirektoratet
Databehandler(e):  				Verian, Tietoevry
Verian behandler de identifiserbare personopplysningene hos seg. Dataene pseudonymiseres før analyse/videre behandling. Hos Verian blir personopplysninger behandlet av medarbeidere tilknyttet prosjektet (to til tre ansatte) som er underlagt taushetsplikt. 
Verian AS revideres månedlig som øvrige selskap i konsernet, i henhold til konsernet krav til datasikkerhet (GCC) som blant annet ivaretar kravene i SOX (Sarbanes-Oxley) reglementet og ISO 27001.
Verian benytter pseudonymisering som et ledd i å sikre persondata. Direkte personidentifiserende informasjon frakobles og erstattes av en tilfeldig og unik koblingsnøkkel når resultater fra undersøkelser skal prosesseres. Direkte personidentifiserende informasjon og koblingsnøkkel lagres separat. Tilgangen til koblingsnøkkel er begrenset til autorisert personell knyttet til prosjektet i Verian. Datafiler som leveres til Politidirektoratet pseudonymiseres ved at løpenummer som er knyttet til koblingsnøkkel slettes og at åpne svar sensureres for direkte indentifiserende informasjon.
Etter gjennomføring av undersøkelsen blir Politidirektoratet tilsendt en psudonymisert datafil fra Verians system KiteWorks. Dette innebærer at all direkte gjenkjennbar informasjon fjernes fra datasettet. Systemet er laget for sikker filoverføring, gjennom kryptering og passordstyrt pålogging for avsender og mottager. Filen slettes i etterkant fra systemet. 
Filen lagres deretter i politiets fillager med tilgangsstyring. Eventuelle åpne svar deles kun som egen fil, med alder, kjønn og politidistrikt. Anonymiserte data kan deles videre til analytikere i etaten, men da reduseres utvalget til de gjeldende politidistriktet/gruppen av interesse. 
Personopplysningene blir lagret innenfor EU/EØS-området, i tråd med databehandleravtalen. 
Verian har også egne sider om personvern og informasjonssikkerhet.[footnoteRef:4] [4:  https://www.veriangroup.com/no/privacy-policy] 

Lagringstid
Direkte identifiserbare personopplysninger slettes aller senest innen seks måneder eller tidligere dersom:
1) formålet med behandlingen av opplysninger er oppnådd,
2) opplysningen ikke lenger er nødvendig for formålet,
3) det av andre grunner ikke lenger anses som hensiktsmessig å oppbevare opplysningen, eller
4) opplysningen er beheftet med feil som ikke kan rettes
5) respondent ikke samtykker til gjenkontakt 

Kundedata som Verian mottar i forbindelse med gjennomføring av oppdrag slettes automatisk etter seks måneder. Den automatiske sletterutinen ivaretas av en prosess som en fast dato hver måned kjører gjennom alle prosjektkataloger og sjekker alle filer på de prosjektmapper hvor persondata lagres og sletter alle filer som er eldre enn seks måneder. I databehandleravtalen er det videre avtalt at personopplysninger slettes ved opphør av avtalen. Respondentene informeres om at dette gjøres senest innen seks måneder fra gjennomføring. 



Vurdering av om behandlingsaktivitetene er nødvendige og proporsjonale
Vurdering av om behandlingsaktivitetene er nødvendige og står i rimelig forhold til formålene. Her gjøres vurdering om at valgene oppfyller personvernprinsippene, dvs. at de er legitimert og utført for å bidra til at behandlingen er nødvendig. For å etterleve lovkravene, må man også sjekke at valgene står i et rimelig forhold til formålene.
Lovlighet, rettferdighet og åpenhet
Behandlingsgrunnlaget for behandlingen er personvernforordningen artikkel 6 nr. 1 bokstav e, jf. personopplysningsloven § 8, og personvernforordningen artikkel 9 nr. 2 bokstav j, jf. personopplysningsloven § 9.
Behandlingsgrunnlaget for behandlingen av personopplysninger vurderes å være personvernforordningen artikkel 6 nr. 1 bokstav e, jf. personopplysningsloven § 8. Artikkel 6 nr. 1 bokstav e gir rettslig grunnlag for behandling av personopplysninger dersom behandlingen er nødvendig for å utføre en oppgave i allmennhetens interesse og grunnlaget for behandlingen er fastsatt i nasjonal rett. Personopplysningsloven § 8 fastsetter at “[p]ersonopplysninger kan behandles på grunnlag av personvernforordningen artikkel 6 nr. 1 bokstav e dersom det er nødvendig for (...) statistiske formål”. § 8 stiller også krav om at behandlingen må være omfattet av nødvendige garantier i henhold til forordningen artikkel 89. 
Behandlingen vil også omfatte behandling av særlig kategorier av personopplysninger, jf. personvernforordningen artikkel 9 nr. 1. Behandlingen vurderes å ha behandlingsgrunnlag i personvernforordningen artikkel 9 nr. 2 bokstav j, som åpner opp for behandling av særlige kategorier personopplysninger dersom behandlingen er nødvendig for statistiske formål i samsvar med artikkel 89 nr. 1. Bestemmelsen stiller krav om at behandlingen skal være på grunnlag av “medlemsstatenes nasjonale rett som skal stå i et rimelig forhold til det mål som søkes oppnådd, være forenlig med det grunnleggende innholdet i retten til vern av personopplysninger og sikre egnede og særlige tiltak for å verne den registrertes grunnleggende rettigheter og interesser”. Personopplysningsloven § 9 åpner opp for at det kan behandles særlige kategorier personopplysninger dersom behandlingen er nødvendig for statistiske formål, og forutsatt at “samfunnets interesse i at behandlingen finner sted, klart overstiger ulempene for den enkelte”. Behandlingen skal også være omfattet av nødvendige garantier i samsvar med personvernforordningen artikkel 89 nr. 1 og det må gjennomføres en DPIA.
I særlig fritekstfelt vil det kunne fremkomme personopplysninger om lovovertredelser og straffedommer, enten om respondenten selv eller om tredjepersoner. Slike opplysninger er underlagt særlig vern i forordningens artikkel 10, ved at behandling av slike personopplysninger bare skal “utføres under en offentlig myndighets kontroll eller dersom behandlingen er tillatt i henhold til unionsretten eller medlemsstatenes nasjonale rett som sikrer nødvendige garantier for de registrertes rettigheter og friheter”. Personopplysningsloven § 11 andre ledd bokstav b pålegger den behandlingsansvarlige å rådføre seg med personvernombudet dersom behandlingen skjer under en offentlig myndighets kontroll og bygger på personopplysningsloven § 8, med mindre det er krav om å gjennomføre en DPIA. Det rettslige grunnlaget for behandlingen av personopplysninger om lovovertredelser og straffedommer etter artikkel 10 er derfor personopplysningsloven § 11 andre ledd bokstav b.
Det er den konkrete behandlingen av personopplysninger som må være nødvendig for å utføre en oppgave i allmennhetens interesse. I tillegg stilles det ekstra krav og vurderinger til behandling av sensitive personopplysninger ("særlige kategorier"). For at behandling av særlige kategorier skal finne sted må samfunnets interesse i at behandlingen finner sted, klart overstiger ulempene for den enkelte. Sistnevnte indikerer høy terskel. 
Ingen av disse behandlingsgrunnlagene forutsetter samtykke fra den registrerte. Behandlingen bygger ikke på samtykke som rettslig grunnlag etter personvernforordningen artikkel 6 nr. 1 bokstav a. Deltakelse i undersøkelsen er frivillig. Respondenten velger selv om vedkommende vil delta, hvilke spørsmål vedkommende vil besvare, og kan avbryte deltakelsen. Frivilligheten er et sentralt personverntiltak, men må ikke forstås som at samtykke er behandlingsgrunnlaget for behandlingen.
Så lenge Verian fortsatt kan knytte besvarelsen til respondenten, kan respondenten trekke seg fra undersøkelsen og be om innsyn, retting eller sletting. Etter direkte identifiserbar informasjon er slettet er det ikke lenger mulig å identifisere den enkelte besvarelsen. 
Alle får et detaljert informasjonsskriv som gir innsikt i hvordan dataene vil bli behandlet. Deltakere oppfordres og får mulighet til å kontakte POD ved eventuelle spørsmål eller bekymringer. Det legges vekt på å sikre at alle deltakere forstår omfanget av deres deltakelse og hvordan deres data vil bli brukt. Videre er det lagt opp til at ingen spørsmål i undersøkelsen må svares på. Respondenten kan gå videre uten å svare. I tillegg, kan personen velge ‘ønsker ikke svare/ikke relevant’ om ønskelig. Alle data behandles konfidensielt og tiltak er på plass for å sikre at personopplysninger blir beskyttet og lagret på en sikker måte.
Samfunnsnytten på tematikk knytte til politiet er så viktig at den veier tyngre enn den registrertes personvernulempe. Hensynet til formålet veier tyngst; bekymringer, trygghetsfølelse og opplevelser av kriminalitet i eget nærområde. Dette innebærer også ungdoms syn på politiet. Svarene brukes til å identifisere politiets forbedringsområder og få frem innbyggerperspektivet i politiets arbeid. 
Det er også gode grunner til å invitere unge med. Unge personers mening om og erfaring med politiet går rett inn i det kriminalitetsforebyggende arbeidet. Både politidistrikter og fagavdelinger i POD har forespurt mer kunnskap om denne aldersgruppen. POD anser at nytteverdien av å ha med barn og unge i politiets innbyggerundersøkelse har stor samfunnsmessig verdi. Dette inkluderer også unges rett til å medvirke på styringen og utviklingen av politiet
Behandling av tredjepartsopplysninger om mindreåriges foreldre (tredjeperson) fortas også med bakgrunn i allmenn interesse. Det inngår ikke særlige kategorier personopplysninger om foreldre ettersom landbakgrunn ikke kan si noe om en persons etniske bakgrunn alene. I oppfølgingsspørsmål om utsatthet for kriminalitet fjernes også muligheten for å si om det ble utført med noen av nær relasjon, som indirekte peker mot forelder(e). Personvernulempen for foreldre reduseres ved at disse bare i noen tilfeller vil være indirekte identifiserbare og det registreres ikke særlige kategorier av personopplysninger om foreldre. Innbyggerundersøkelsen har stor samfunnsnytte og det vurderes at denne overstiger den ulempen behandlingen måtte medføre for foreldre.
Ved at det fra 2026 tas i bruk Digipost for utsendelse av undersøkelsen, vil det også være behov for å behandle respondentenes fødselsnummer. Det følger av personopplysningsloven § 12 at fødselsnummer kun kan behandles når det er saklig behov for sikker identifisering og metoden er nødvendig for å oppnå slik identifisering. For å kontakte respondenter på en sikker og troverdig måte er vi avhengige av å ta i bruk digital postkasse, for å adressere til riktige mottakere er vi derfor nødt til å ta i bruk fødselsnummer. Fødselsnummeret brukes kun for utsendelse og følger ikke med videre i databehandlingen.   
Mindreåriges deltakelse
Vurdering av mindreåriges deltakelse
Når man samler inn personopplysninger fra mindreårige, er det særskilte hensyn og vurderinger som må tas. Hovedregelen er at personer kan samtykke alene til deling og behandling av egne personopplysninger etter 18 år, jf. vergemålsloven § 9 om rettslig handleevne. Mindreårige skal imidlertid få gradvis større selvbestemmelsesrett frem til de fyller 18 år, jf. barneloven § 33, slik at barn under 18 år i flere situasjoner likevel kan velge å delta i undersøkelser selv. Dette må vurderes på bakgrunn av blant annet barnets modenhet og hvorvidt informasjonen som gis i forbindelse med den spesifikke undersøkelsen er tilpasset barnets alder og evne til å forstå hva de deltar på. I tillegg vil behandlingens inngrep ha betydning, slik at jo større personvernkonsekvenser behandlingen av opplysninger vil kunne ha, desto høyere terskel bør det være for at barnet kan velge å delta selv, uten foreldrene. Det er ikke en fastsatt aldersgrense her, slik at det vil være et skjønnsspørsmål om man kan kontakte mindreårige direkte og om de kan velge å delta alene uten foreldrenes samtykke. Barns personopplysninger er også gitt et særlig vern i personvernregelverket, jf. GDPR fortalepunkt 38.


Barn og unge har rett til å bli hørt i saker som berører dem, og deres synspunkter skal tillegges vekt i samsvar med alder og modenhet, jf. Grunnloven § 104 og barnekonvensjonen artikkel 12. Barn har også rett til privatliv, jf. barnekonvensjonen artikkel 16. Politidirektoratet vurderer at 16- og 17-åringer som gruppe har tilstrekkelig alder og modenhet til selv å ta stilling til om de ønsker å delta i innbyggerundersøkelsen, forutsatt at informasjonen er tydelig, alderstilpasset og at deltakelsen er reelt frivillig.
Vurderingen støttes av Datatilsynets veiledning om mindreåriges personvern, hvor det legges til grunn at barn og unge får økende selv- og medbestemmelse med alder og modenhet. Det er også lagt vekt på at ungdom over 16 år har selvbestemmelse på flere områder, blant annet innen helse, og at barn etter barneloven gradvis skal få større selvbestemmelse i personlige forhold. Undersøkelsen berører forhold som er viktige for ungdommene selv, deres lokalmiljø og politiets arbeid. Det er derfor relevant og nødvendig å innhente opplysningene direkte fra ungdommene. 

Vurderingene støttes videre av Nasjonal Forsknings Etisk Komité som i 2026 gjennomførte en forskningsetisk vurdering av Politiets innbyggerundersøkelse. I den forskningsetiske vurderingen blir det gitt medhold til både 16- og 17 åringers deltakelse i undersøkelsen og at foreldre ikke må gi samtykke til, eller direkte informeres om deres barns deltakelse i undersøkelsen[footnoteRef:5].  [5:  https://www.forskningsetikk.no/om-oss/komiteer-og-utvalg/nesh/uttalelser/forskningsetisk-vurdering-av-politiets-innbyggerundersokelse/] 


Av hensyn til de mindreårige og for å redusere personverninngrepet ved undersøkelsen for 16- og 17-åringer, er det gjort tilpasninger i undersøkelsen for denne aldersgruppen. Det er også frivillig å delta, som reduserer personverninngrepet ved undersøkelsen. Ungdommen kan selv velge om de vil delta, kan hoppe over enkeltspørsmål, kan avbryte undersøkelsen og få sine opplysninger og besvarelser slettet frem til personidentifiserende informasjon er slettet.  

Tilpasninger i undersøkelsen for mindreårige
Ved fritekstfelt vil det alltid være en risiko for at det fremkommer personopplysninger som ikke er nødvendig for formålet (overskuddsinformasjon), og denne risikoen vil på generelt grunnlag være høyere når det gjelder mindreårige. Politidirektoratet har vurdert at fritekstspørsmål kan være særlig problematisk ovenfor unge, som enten kan dele mer enn hen forstår eller forventninger om hjelp (brudd av konfidensialitet), eller oppgi informasjon om andre eller seg selv. Det er derfor vurdert kun å beholde spørsmål som ikke oppfordrer til personlige historier:
· Hvilke tanker, følelser eller assosiasjoner får du når du tenker på politiet? 
· Før vi avslutter, har du noen synspunkter eller kommentarer til undersøkelsen?

Det har også vært mulig for respondentene å samtykke til å bli kontaktet på nytt om det er oppfølgingsspørsmål (knyttet til gruppehendelser eller temaområder). Det er vurdert at dette fjernes fra for barn og unge for å redusere lagringstiden og personverninngrepets størrelse. 
Spørsmål knyttet til om en eventuell kriminell hendelse mindreårige kan ha vært utsatt for var utført av en respondent har et nært forhold til er fjernet for mindreårige ettersom spørsmålet kan være særlig belastende. 
Informasjon til foreldre
Det gis ikke individuell informasjon til foreldre/foresatte før 16- og 17-åringer inviteres til undersøkelsen. Dette er vurdert konkret opp mot ungdommens alder, modenhet, rett til medvirkning og rett til privatliv, samt undersøkelsens formål og risikobilde.

Undersøkelsen gjelder temaer som kan være personlige og sensitive for ungdommen, blant annet opplevd trygghet, utsatthet for kriminalitet, møte med politiet, digital trygghet, seksuell orientering, funksjonsevne og familieforhold. Direkte informasjon til foreldre om at ungdommen er invitert, og om innholdet i undersøkelsen, kan i enkelte tilfeller gripe inn i ungdommens privatliv og påvirke ungdommens reelle frihet til å delta eller la være å delta. Dette gjelder særlig der spørsmålene berører forhold ungdommen kan ha en selvstendig og beskyttelsesverdig interesse i å holde private, for eksempel seksuell orientering og kriminalitetsutsatthet.

Politidirektoratet vurderer derfor at ungdommens rett til privatliv og reell medvirkning i dette tilfellet veier tyngre enn hensynet til individuell forhåndsinformasjon til foreldre. Vurderingen bygger også på at målgruppen er avgrenset til 16- og 17-åringer, at deltakelse er frivillig, at alle spørsmål kan hoppes over, at informasjonen er alderstilpasset, og at det er etablert særskilte dataminimerings- og sikkerhetstiltak for mindreårige.

Som kompenserende tiltak er generell informasjon om undersøkelsen offentlig tilgjengelig på politiet.no, også for individer som ikke er invitert til undersøkelsen (herunder også foresatte til mindreårige). Informasjonen beskriver formålet med undersøkelsen, hvilke typer spørsmål som stilles, behandlingsgrunnlag, rettigheter, kontaktpunkter og hvordan opplysningene behandles. Ungdommene får i tillegg eget tilpasset følgebrev med informasjon om frivillighet, rettigheter og hvor de kan henvende seg ved spørsmål eller behov for hjelp.
Politidirektoratet er kjent med at offentlig informasjon på politiet.no ikke innebærer at foreldre/foresatte faktisk blir gjort kjent med at den enkelte ungdommen er invitert til undersøkelsen. Dette er vurdert som en akseptabel konsekvens av at det ikke gis individuell forhåndsinformasjon til foreldre/foresatte. Etter en konkret avveining vurderes ungdommens rett til privatliv, selvstendig medvirkning og reell frivillighet å veie tyngre enn hensynet til individuell informasjon til foreldre i forkant

Det er også gjort særskilte tilpasninger for mindreårige i spørreskjemaet, blant annet ved reduksjon av enkelte sensitive oppfølgingsspørsmål, fritekstfelt og gjenkontakt. Disse tiltakene er nærmere omtalt under vurderingen av dataminimering og risiko.
Formålsbegrensing 
Formål(ene) skal være spesifikt, uttrykkelig angitt og berettiget, jf. art. 5 nr. 1 bokstav b.
Formålet med innbyggerundersøkelsen er klart definert. Det er ment for statistisk analyse for å utvikle og styre politiet. De statistiske dataene skal gi innsikt i innbyggernes oppfatning og inntrykk av politiet og områder knyttet til politiet, som tillit, opplevd trygghet, og opplevd kriminalitet. Som konsekvens av at dataen tilgjengeliggjøres for forskning og utdanningsformål etter anonymisering og ved samtykke fra deltakere blir "forskning" et tilleggsformål, men ikke et hovedformål for innsamlingen. 
Resultatene fra undersøkelsen er viktige for utviklingen og styringen av politiet, og svarene brukes til å identifisere politiets forbedringsområder og få frem innbyggerperspektivet i politiets arbeid. Dette samsvarer med forventningene til den registrerte, da de blir informert om formålet i forkant av undersøkelsen.
Formålet kan oppleves som noe bredt for den enkelte og kan være vanskelig å forstå hvordan selve dataene brukes i styring. Resultatene lanseres imidlertid offentlig gjennom oppsummeringsrapporter hvert år, utvalgte temarapporter og brukes i politiets årsrapportering til Justis- og beredskapsdepartementet. 
Undersøkelsen gir innbyggerne mulighet til å gi ærlig tilbakemelding til politiet. Dette bidrar til å avdekke forskjeller mellom, og opparbeide kunnskap om, ulike gruppers syn på og inntrykk av politiets virksomhet. Det er derfor nødvendig å også samle inn ytterligere personopplysninger, slik at politiet kan vurdere om ulike demografiske grupper opplever politiet forskjellig, og eventuelt utarbeide målrettede tiltak for å redusere slike forskjeller. Disse personopplysningene oppgis av respondenten selv, og det er frivillig å dele dem.
For å sikre et representativt utvalg av befolkningen er det nødvendig å innhente direkte gjenkjennbare personopplysninger. Det er imidlertid blitt iverksatt garantier for å sikre personopplysningenes informasjonssikkerhet. Leverandør pseudoanonymiserer opplysningene som innhentes så raskt som mulig, og personopplysningene som samles inn via innbyggerundersøkelsen presenteres i en anonymisert form for politiet.  
Formålet med fritekstspørsmålene som er inkludert, er å kunne identifisere forbedringstiltak på områder der politiet allerede er kjent med at det er behov for å forbedre tjenesten. Fritekstspørsmål brukes særlig der politiet bevisst ikke ønsker å definere svaralternativer for respondenten, slik at politiet i minst mulig grad styrer eller påvirker innbyggernes oppfatninger.
Tidligere versjoner av undersøkelsen har også inkludert fritekstspørsmål knyttet til parametere der det er viktig for politiet å kunne forklare eventuelle trender eller endringer fra tidligere målinger. Disse spørsmålene er nå tatt ut, for å redusere personvernrisikoen knyttet til fritekstbesvarelser.
Som et kompenserende tiltak for den innsikten som ikke lenger kan hentes inn gjennom disse spørsmålene, er det besluttet å beholde spørsmålet om gjenkontakt for personer 18 år og eldre. Intensjonen er at gjenkontakt kun benyttes dersom det observeres vesentlige endringer i resultatene fra tidligere år som ikke lar seg forklare av det eksisterende datamaterialet. I slike tilfeller ønsker politiet å kunne invitere respondenter til å delta i intervju, gruppeintervju eller andre tilleggsundersøkelser, for å avdekke årsakene til de observerte endringene. Gjenkontakt medfører en potensiell forlenget lagringstid av personopplysninger, opp til de seks månedene som er fastsatt som øvre grense, jf. punkt om Lagringstid.
Dataminimering 
Personopplysninger skal være adekvate, relevante og begrenset til det som er nødvendig for formålene, jf. art. 5 nr. 1 bokstav c. Politiets virkeområder er mangfoldige, og undersøkelsen har et bredt formål. Politidirektoratet har gjort en vurdering av opplysningene som er nødvendig å innhente i forbindelse med undersøkelsen. Mengden spørsmål og moduler i undersøkelsen vurderes også årlig for relevans og behov. 
Selve datamaterialet som innhentes er omfattende, og innebærer opplysninger om særlige kategorier. Samfunnsnytten av undersøkelsen er imidlertid høy og legitimerer den store datamengden. Alle opplysninger som samles inn via spørreskjemaet er også valgfrie å oppgi for respondenten, hvor det påpekes underveis at det er frivillig, samt svaralternativer som «ønsker ikke å svare». 

Informasjon fra Folkeregisteret og Kontakt- og Reservasjonsregisteret brukes kun inneledende for å igangsette datainnsamlingen. Data pseudanonymiseres før analyse, og direkte identifiserbar informasjon kobles derfor ikke til svarene. Det iverksettes derfor tiltak for å redusere omfanget av personopplysninger tidlig. Personen kan reservere seg fra kontakt, i så fall, behandles ikke flere av den registrertes opplysninger og slettes fra utvalget.

Øvrige opplysninger som bosted brukes til ulike formål. Informasjonen om grunnkrets er tilgjengelig, men omkodes så tidlig som mulig til bydelsnivå og oppover for å redusere sjansen for re identifisering. Områder med få observasjoner skjules i den offentliggjorte rapporten som et ytterligere tiltak (mindre enn 30 observasjoner). Informasjonen er viktig for å kunne ivareta målsetningen om å gi kunnskapsgrunnlag lokalt for å bedre politiets innsats. 

Det er viktig å få innsikt i ulike deler av befolkningens inntrykk av politiet. Variabler som alder og kjønn er viktig for å skille mellom ulike grupper. Opplysninger om egenidentifisert kjønn, bosituasjon, landbakgrunn, innvandrerbakgrunn, seksuell orientering og funksjonsnedsettelser er viktig for å få en dypere forståelse av innbyggernes opplevelser og inntrykk av politiets virksomhet, og for å identifisere områder for forbedring. Eksempler på dette er ikke-heterofiles syn på politiet og utsatthet for kriminalitet, som kan ha stor betydning for politikkutvikling og prioriteringer. Innbyggerundersøkelsen utgjør et viktig produkt som er med på å styre politiets arbeid, blant annet gjennom årsrapportering og kunnskapsgrunnlag for videre arbeid. Det er av stor viktighet at politiet samler inn informasjon fra innbyggerne og særlige grupper i befolkningen slik tjenester kan ytes til alle. 

Det er inkludert tre fritekstspørsmål i undersøkelsen. Fritekstspørsmål er blitt vurdert som høy risiko, men har høy bruksverdi for at politiet skal videreutvikle egen innsats og spørreskjema. Det gjelder områder hvor politiet har lite innsikt fra før, og antallet fritekstspørsmål reduseres til spesielle områder. Områdene er nøye utvalgt ettersom det er lite innsikt og stort behov for at politiet kan bidra til å bedre tjenester til befolkningen. Kun to spørsmål er åpne for alle (avsluttende spørsmål til undersøkelsen og følelser, tanker eller assosiasjoner respondenten har knyttet til politiet). Det er allerede innført tiltak med strengere tilgangsstyring for dataen til disse spørsmålene, samt maskinell og manuell gjennomgang for å sladde eventuelle personopplysninger før det deles med politiet. Disse ekstra begrensede stegene reduserer personvernrisikoen for unge og øvrige respondenter ytterligere.

I politiets innbyggerundersøkelse blir respondenten spurt om hen har blitt utsatt for noen av følgende negative hendelser: vold/mishandling, trusler, voldtekt, seksuelle overgrep eller krenkelser, skremmende eller plagsom adferd, tyveri, utpressing, identitetstyveri, svindel eller bedrageri, og deling av bilder eller videoer uten tillatelse. Det kan oppleves som særlig belastende for ungdom å svare på spørsmål om utsatthet for voldtekt, vold og mishandling, seksuelle overgrep eller krenkelser. Vi anser at spørsmålene om seksuallovbrudd kan være særlige sensitive å besvare, og omfattes av artikkel 9, særlig om dette ikke er delt med andre før. Imidlertid er innsikt og utbredelse av lovbrudd, og påfølgende møtet hos politiet, særs viktig for å opplyse om utsatthet og utvikling av tiltak i politiet. POD vurderer derfor at samfunnsnytten klart overstiger eventuell ulempe for den enkelte.
Noen oppfølgingsspørsmål kan også oppleves som sensitive, som utsattkategorier hvor det omhandler relasjon til utøver. Spørsmålet har stor samfunnsverdi ettersom vold i nære relasjoner er et prioritert område for politiet å følge opp, og innsikt om grupper som utsettes for dette kan være viktig for utforming av treffende tiltak og samfunnsoppløsning om problemstillingen. 
Det stilles også spørsmål om den registrere antar om den kriminelle hendelsen var motivert av ulike grunner som kan omfatte artikkel 9. Dette innebærer om hendelsen var motivert av a) alder, b) kjønn, c) seksuell orientering, d) hudfarge, nasjonale eller etniske opprinnelse, e) livssyn eller religion, f) vekt, g) funksjonsevne, h) annet. Dette er ikke nødvendigvis belastende, men det vil registreres detaljert informasjon om en mulig årsak til et potensielt lovbrudd. Det er viktig å finne ut sammenhengen mellom utsatthet og sårbare grupper, som er en egen målsetning for politiet i arbeidet med hatkriminalitet. 
Som redegjort for over vil flere spørsmål kunne være belastende å besvare, samt være av særlige kategorier (art. 9). Det legges ved informasjon i begynnelsen av undersøkelsen at man kan kontakte politiet om det er pågående situasjoner, men dette kan ikke knyttes til undersøkelsen. På slutten av undersøkelsen vises det også til hjelpetelefon om den registrerte ønsker noen å prate med.
Riktighet
Personopplysninger skal være korrekte og oppdaterte, jf. art. 5 nr. 1 bokstav d.
Personopplysningene er hentet fra Folkeregisteret, Kontakt og reservasjonsregisteret og gjennom innbyggerundersøkelsen kommer svarene direkte fra respondentene selv. POD anser at dataene fra registrene inneholder riktig informasjon. Selv om noen velger å svare feil, vil summen av antall svar fremdeles mest sannsynlig gi gode estimater. Respondentene velger selv hvilken informasjon de ønsker å dele gjennom spørreskjemaet. Dette sikrer at opplysningene er korrekte fra personen selv, om hen oppgir dette.
Det kan være avvik i Kontakt og reservasjonsregisteret om personer har utdatert epost eller telefonnummer.
Om noen tar kontakt for å rette opp eller slette uriktige opplysninger følges dette opp av leverandør eller POD. Retting og sletting er mulig frem til opplysningene er anonymisert og inngår som en del av statistikken.
Lagringsbegrensing
Personopplysninger skal slettes eller fullt ut anonymiseres når formålet er oppnådd, jf. art. 5 nr. 1 bokstav e.
Undersøkelsen gjennomføres hvert år. For hver enkelt registrert er likevel varigheten av behandlingen av direkte identifiserbare personopplysninger begrenset til seks måneder eller mindre avhengig av om respondenten samtykker til gjenkontakt eller ikke. Personopplysningene slettes automatisk og senest innen seks måneder fra Verians side.  
Ved opphør av tjenestene i Hovedavtalen, er databehandler (Verian) forpliktet til enten å slette alle personopplysninger som er behandlet på vegne av Behandlingsansvarlig (Politidirektoratet). Avtalen mellom partene skal tilsi at ingen direkte personopplysninger skal utleveres til Politidirektoratet, men mottas i pseudonymt format. 

Integritet og konfidensialitet 
Prosjektet vil innebære et betydelig dataomfang. Derfor har man iverksatt sikkerhetstiltak for å redusere personvernkonsekvensene forbundet med dette prosjektet.
I datainnsamlingsfasen er det innført sikringstiltak fra databehandler (Verian) gjennom kryptering, tilgangskontroll og oppbevaring på deres servere. Verian revideres månedlig i henhold til konsernets krav til datasikkerhet (GCC) som blant annet ivaretar kravene i SOX (Sarbanes-Oxley) reglementet og ISO 27001. Databehandler store undersøkelser hvert år og har erfaring med å ivareta personopplysninger. 
Prosjektleder administrerer tilgang til datamaterialet. Bare et begrenset antall personer får tilgang til samtlige data. Om det er kunnskapsbehov i etaten, deles eventuelle data som delutvalg til aktuelle personer/grupper. 
De registrertes rettigheter og friheter
Rett til informasjon og frivillighet
De registrerte får utfyllende informasjon i forkant av undersøkelsen. Det er en egen nettside på politiet.no med informasjon om undersøkelsen. Rapporter som er basert på tallgrunnlaget publiseres offentlig. Det informeres eksplisitt om at deltakelse er helt frivillig og at dersom man ikke deltar har det ingen betydning for vedkommende. For mindreårige gjøres det særlige tiltak for å tilpasse informasjon i forkant og underveis i undersøkelsen. Se for øvrig punkt Kontakt med de registrerte. 
Foreldre/foresatte gis ikke individuell forhåndsinformasjon. Begrunnelsen for dette er omtalt i punkt 2.1.
Rett til innsyn, retting, sletting, begrensing, underretning
Underveis i datainnsamlingen kan respondenten utøve sine rettigheter ved å kontakte enten Politidirektoratet eller Verian. POD vil videreformidle til Verian. Personen kan kreve å få kopi av sine opplysninger, slettet eller endret frem til datainnsamlingsperioden er over.
Etter dette tidspunktet fjernes løpenummer som gjør at personen ikke lengre skal være identifiserbar. Respondenten kan utøve rettighetene sine så lenge Verian fortsatt har koblingsinformasjon som gjør det mulig å identifisere besvarelsen. Etter at koblingsnøkkel og direkte identifiserende opplysninger er slettet, vil det ikke lenger være mulig å knytte rettighetskravet til en konkret besvarelse.
Databehandler er forpliktet til å slette alle personopplysninger som er behandlet på vegne av Behandlingsansvarlig ved opphør av hovedavtalen, eller innen formålet er oppnådd og senest innen seks måneder. 
Retten til å protestere er ikke relevant ettersom personopplysningene behandles for statistiske formål i henhold til artikkel 89 nr.1 og behandlingen er nødvendig for å utføre en oppgave i allmennhetens interesse, jf. Artikkel 21 nr. 6. 

Vurdering av risiko for de registrertes rettigheter og friheter
Politidirektoratet vurderer at det er innført tilstrekkelige tiltak for å ivareta sikker oppbevaring av personopplysninger, samt justeringer som sikrer reell åpenhet og medbestemmelse for mindreårige. For hele prosjektet er det særlig fire friheter vi mener er utfordret: retten til privatliv, retten til å ikke bli diskriminert, samt risiko for manglende reell åpenhet og medbestemmelse. Risikoen for manglende reell åpenhet og medbestemmelse kan øke noe som følge av at yngre målgrupper ikke innehar lik mulighet til å forstå omfanget undersøkelsen. 
DPIAen avdekker særlige forhold som databehandler og dataansvarlig bør være oppmerksomme på i behandlingen. Det gjelder bruk av fritekstsvar og behandlingen av sårbare grupper. Personer i aldersgruppen 16-17 år vil inngå i sistnevnte. Selv om informasjon er tilgjengelig i følgebrev og på politiets nettsider, kan det for noen målgrupper oppleves mindre tilgjengelig/åpent. Videre fjernes noen spørsmål for å redusere eventuell belastning og risiko for personvernet for mindreårige. 
Retten til privatliv er utfordret ved at det er registrert svært sensitive data i stort omfang om den enkelte registrerte. Utvalgte ansatte ved Verian får dermed tilgang til svært personlige opplysninger om de registrerte. Risikoen reduseres ved at det ved første mulighet pseudoanonymiseres og det vil da ikke foreligger direkte kobling til direkte identifiserende opplysninger. 
Retten til å ikke bli diskriminert vil kunne bli utfordret dersom data skulle komme på avveie. Dette fordi typen opplysninger er av en slik karakter (seksuell orientering, utsatthet for kriminalitet, mm.) at de registrerte vil kunne bli diskriminert i f.eks. arbeidslivet dersom dette skulle bli kjent. Denne retten ivaretas ved at det gjøres gode grep for dataminimering (data er lite identifiserende) og informasjonssikkerhet, samt ved at data utelukkende skal brukes til statistikkproduksjon og forskningsformål. 
For å ivareta rettighetene til mindreårige er foreldres forhåndsgodkjenning ikke vurdert som nødvendig eller forholdsmessig for aldergruppen 16+ ettersom retten til uttalelse øker med alder.  Undersøkelsen kan avdekke forhold deltakeren har en sterk egeninteresse for at ikke skal avdekkes.  Det kan for eksempel handle om vold eller overgrep i nære relasjoner, eller seksuell orientering. 
Spørsmålet er også vurdert av Den nasjonale forskningsetiske komité for samfunnsvitenskap og humaniora (NESH), etter en henvendelse komiteen mottok i november 2025 om undersøkelsens lovlighet og forsvarlighet overfor mindreårige. NESH konkluderer i sin uttalelse (2026) med at gjennomføringen er forskningsetisk forsvarlig, og at det er forsvarlig å ikke gi direkte informasjon til, eller innhente samtykke fra, foresatte til ungdom over 16 år.
NESH knytter samtidig tre vesentlige forbehold til konklusjonen, som POD legger til grunn i den videre risikovurderingen:
· NESH tar ikke stilling til om behandlingen er lovlig – komiteen peker på at rettstilstanden på dette punktet er uklar, og har bedt lovgiver klargjøre om mindreårige kan samtykke til deltakelse i samfunnsvitenskapelig forskning uten foreldresamtykke.
· NESH legger til grunn at undersøkelsen må anses som forskning i forskningsetisk forstand, og at POD og Verian dermed har et forskningsetisk medansvar, uavhengig av at behandlingen etter personvernregelverket er forankret i allmennhetens interesse/statistikkformål.
· NESH mener at det er behov for ytterligere risikoreduserende tiltak, særlig knyttet til beredskap og varslingsrutiner ved avdekking av akutt fare hos respondenten – se nærmere vurdering i punkt [3/Risikovurdering].
POD vurderer disse forholdene løpende, og legger NESHs uttalelse til grunn som støtte for at avveiningen mellom ungdommens rett til privatliv/medvirkning og hensynet til foreldreinformasjon er forsvarlig, men ikke som en bekreftelse av at behandlingen er fullt ut juridisk klarlagt eller at ingen ytterligere tiltak er nødvendige.
Det er identifisert følgende sensitive temaer: bakgrunnsinformasjon som seksuell orientering, utsatthet for kriminalitet og fritekstspørsmål. Spørsmålene kan være belastende for noen som gjør at vi reduserer antallet sensitive spørsmål for barn og unge. 
Størst risiko er imidlertid fritekstspørsmål, se punkter om Datakilder og Dataminimering, som kan utfordre personvernet til den enkelte. Selv om personer ikke blir bedt om å oppgi personopplysninger om seg selv eller andre, kan det tilfalle Verian og POD opplysninger om personen selv eller tredjepart. 
POD vurderer at det er noe risiko for at det tilfaller opplysninger om tredjepart og en persons sak. Det er spesifisert for hvert spørsmål at det ikke må oppgis personopplysninger og at det er frivillig å svare. Det er også en risiko for overskuddsinformasjon. For å redusere risiko ved bruk av fritekstspørsmål blir både maskinell og manuell gjennomgang av svarene for å sladde eventuelle personopplysninger før det deles med politiet. Dersom det viser seg at respondenter oppgir navn eller andre identifiserbare opplysninger om tredjeperson vil leverandør umiddelbart slette det respondenten har svart. Det gjennomføres nok en kontroll av opplysninger av en til to ansatte i Politidirektoratet for å kvalitetssikre materialet.
Andre identifiserte risikoer
· Datamaterialet har et stort omfang, med mange registrerte og stort antall opplysninger per person
· Prosjektet innebærer behandling særlige kategorier opplysninger, som i noen tilfeller kan være særlig sensitive
· Utvalget inkluderer personer under atten år
· Manglende forutsigbarhet ved behandlingen for den registrerte, særlig mindreårige
· Manglende frivillig deltagelse på grunn av manglende forståelse for hva mindreårige deler av personopplysninger
· Deler av undersøkelsen (sensitive spørsmål) kan være belastende, særlig for mindreårige
· Fritekstspørsmål kan føre til identifiserbare data om personen selv eller tredjeperson 
· Manglende frivillig deltagelse som følge av forholdet mellom politi-innbygger
· Innsamling av overskuddsinformasjon (brudd på dataminimering)
· Personopplysninger lagres lengre enn nødvendig (gjenkontakt)
· Retten til privatliv for ungdom blir utfordret ved at foreldre ber om innsyn i opplysningene

Planlagte tiltak for å håndtere risikoene
· Dataene vaskes og ryddes av et fåtall ansatte tilknyttet prosjektet, etter løpenummer og direkte identifiserbare opplysninger er fjernet
· Informasjon
· Det gis informasjon på politiet.no, samt muligheter for å kontakte sentralbord og postmottak i hvert politidistrikt 
· Informasjon for barn og unge tilpasses målgruppen; det betyr klarere språk i følgebrev, politiets nettsider og informasjon underveis i undersøkelsen om valgfrihet i besvarelse av spørsmålene. 
· Utvalget begrenses til ungdommer 16+.
· Ungdommer og voksne velger selv om de ønsker å delta.
· Det er igangsatt tiltak for å raskt pseudonymisere data for å fjerne direkte identifiserende personopplysninger underveis i databehandlingen.
· Pseudonymiserte data skal kun brukes til produksjon av statistikk for å utvikle politiet
· Anonymiserte data skal kun brukes til forsknings og utdanningsformål
· Det er streng tilgangskontroll for et fåtall medarbeidere i Verian.
· Spesifikke sikkerhetstiltak som angår personopplysninger
· Sterk tilgangskontroll
· Anonymisering og pseudoynmisering
· Sporbarhet hos leverandør i tilgang
· Kryptering av data
· Det er automatisk sletting av direkte personopplysninger innen senest seks måneder, eller før om formålet er oppnådd eller avtalen med leverandøren utløper. 
· Særeskilte dataminimeringstiltak
· Antall fritekstspørsmål er redusert til områder politiet trenger mer konkret innsikt, og stilles ikke til alle i utvalget – med to unntak
· Fritekstspørsmål reduseres for mindreårige, hvor det kan tenkes at personlige opplysninger kan komme frem 
· Fritekstspørsmål vaskes av leverandør maskinelt og manuelt, før det nok en gang sjekkes av en medarbeider i POD. Om personopplysninger kommer frem, slettes dette umiddelbart. 
· Fritekstsvar deles aldri med datasettet, men kobles fra rådataene med noen bakgrunnsvariabler for videre analyse (etter anonymiseringskontroll). 
Personvernombudets vurdering
Det vises til oversendelse den 15. september 2026 av personvernkonsekvensvurdering (DPIA) versjon 3 med vedlegg, samt øvrig korrespondanse pr e-post. Det er bedt om personvernombudets (PVOs) tilbakemelding innen 24. september 2026.
På grunn av den korte tidsfristen har PVO ikke fått sett på alle personvernmessige sider ved innbyggerundersøkelsen, herunder betydningen av uttalelsen 18. august 2026 fra NESH. Etter personvernombudets vurdering er kravene i GDPR artikkel 35 nr. 7 i all hovedsak godt og dekkende beskrevet i den aktuelle versjonen av DPIAen. 
Personvernombudet har likevel noen mindre innspill som gjennomgås i det følgene. PVO tilrår utsendelsen av undersøkelsen under forutsetning at identifiserte tiltak implementeres og at følgebrevet oppfyller informasjonsplikten.
Informasjonen til respondentene – prinsippet om åpenhet og rettferdighet
Prinsippet om åpenhet og rettferdighet er sentralt i GPDR og tilsier at behandlingen av personopplysninger skal gjøres i respekt for de registrertes rimelige forventninger. Behandlingen skal være gjennomsiktig og forståelig for de registrerte, den skal ikke foregå på fordekte måter. 
Rettslig sett er det upresist å si at politiet "vil ikke kunne koble svarene til deg" og at politiet "vil ikke ha tilgang til direkte identifiserbare opplysninger" slik det er opplyst i følgebrev og i DPIAens pkt. 1.3. Dette er også påpekt av PVO og Juridisk stab i tidligere arbeid med Innbyggerundersøkelsen.  PVO viser til at en databehandler alltid er underlagt den behandlingsansvarliges instruksjonsrett, inkludert instruksjonsrett mht. tilgang til alle innsamlede data. Rettslig sett er det derfor ingen skranke mot at politiet kan instruere Verian i å utlevere koblingsnøkkel. PVO anbefaler at informasjonen til de registrerte justeres slik at kravet til transparent og rettferdighet etter GDPR artikkel 5 nr. 1 bokstav a etterleves.
PVO har til orientering ikke fått tilsendt følgebrevet som skal være utarbeidet for ungdom under 18 år, og har ikke hatt mulighet til å vurdere dette.
Åpne spørsmål i fritekstfelt
PVO forstår det slik at bruk av fritekstfelt er nødvendig i tilfeller hvor det er spesielt viktig at innbyggernes svar ikke blir påvirket av forhåndsdefinerte svaralternativer. PVO vil likevel anbefale en tydeligere spissformulering (avgrensing) av spørsmålene som stilles. Åpne spørsmål bør unngås da de normalt vil være å anse som uforenlig med nødvendighets- og dataminimeringskravet i GDPR.
Beskrivelse av behandlingsaktivitetene
En systematisk beskrivelse av behandlingsaktivitetene er et sentralt krav etter GDPR art. 35. Formålsbeskrivelsene skal etter GDPR være så spesifikke at det er mulig å vurdere hvilke personopplysninger som er nødvendige å behandle for hvilke formål og for hvor lenge. Til neste revisjon med DPIAen kan det vurderes å ta med en mer detaljert beskrivelse av hvilke personopplysninger som behandles hvor i prosessen og for hvilke formål, for eksempel i tilknytning til dataflyt-skjemaet i pkt. 1.4. DPIAen kan også med fordel tydeliggjøre hvordan politiet sikrer at de ulike opplysningene ikke lagres lenger enn nødvendig i tillegg til den absolutte lagringstiden på 6 måneder. 
Underleverandører og tredjelandsoverføringer etter GDPR kap. V
PVO kjenner ikke til Verians nye underleverandører Forsta og Kiteworks. PVO har imidlertid merket seg at Verians personvernerklæring viser til at personopplysninger kan bli overført til land utenfor EU/EØS-området. Info i lenken (fotnote 2) i DPIAen tyder på at Forsta kan ha fjernaksess fra land utenfor EU/EØS. PVO mener at dette må avklares før undersøkelsen kan iverksettes. Eventuell tredjelandsoverføring bør ikke forekomme uten at politiet har vurdert at risikoen er akseptabel og at kravene i GDPR kap V er oppfylt. 
Begreper 
DPIAen benytter begrepene pseudoanonymisert (pkt 1.4 og 2.3), pseudonymisert (pkt 1.4 og 4) og anonymisert. Forskjellen på pseudoanonymisert og pseudonymisert fremstår for PVO som noe uklart. Det anbefales at man forholder seg til begrepene som benyttes i GDPR i den grad det er mulig, og at man sørger for at begrepsbruken er i tråd med den rettslige forståelsen av disse begrepene (se f.eks. definisjon av pseudonymisering i GDPR artikkel 4.)
Risikovurdering
Del 3 samt risikomatrise i eget vedlegg beskriver identifiserte risikoer. Generelt foreslår PVO at det ses nærmere på hvilke potensielle konsekvenser de ulike risikoscenariene kan medføre for de registrerte. Eksempler på konsekvenser kan være å bli utsatt for sanksjoner, diskriminering, ID-tyveri, oppleve tapt omdømme eller annen betydelig økonomisk eller sosial ulempe, eller manglende mulighet til å utøve sine rettigheter og manglende kontroll over opplysningene.   
PVO er av den oppfatning at konsekvens ikke skal justeres ned på risikoscenariene i linje 3 og 16 i vedlagt matrise. Vedrørende risiko på linje 6 mener vi at tilbakemelding på undersøkelsen og formålet med undersøkelsen ikke er et tiltak. Et relevant tiltak for denne risikoen vil være en forsterket informasjonsplikt (informasjon gis flere ganger, i flere kanaler, mer spesifikk informasjon om fordeler og ulemper ved å delta i undersøkelsen m.m.).
En viktig del av vurderingstemaet i en DPIA er risikoene for de registrertes friheter. Dette inkluderer friheter som retten til privatliv og familieliv, hjem og kommunikasjon, tanke-, tros- og religionsfrihet, ytrings- og informasjonsfrihet. Siden Innbyggerundersøkelsen kartlegger sensitive opplysninger som egenidentifisert kjønn, bosituasjon, landbakgrunn, innvandrerbakgrunn, seksuell orientering og funksjonsnedsettelser, bør DPIAen vurdere hvordan disse frihetene blir berørt ved ulike risikoscenarier.  
Del 4 skal gi en presentasjon av de risikoreduserende tiltak som eventuelt skal besluttes av leder. Det anbefales å tydeliggjøre hva som eventuelt er utestående risikoreduserende tiltak, med frist og rolle/navn på tiltaksansvarlig, slik at det ikke senere oppstår uklarheter mht. hva som er gjennomført og hva som er besluttet gjennomført. DPIAens del 4 skal være et beslutningsverktøy for leder.
Se ellers løpende kommentarer med spor endringer i DPIA-utkastet vedlagt.
Personvernombudet
Vurderinger fra etaten
Strategi og analyseseksjonen
Prosjektet behandler særlige kategorier personopplysninger i et stort omfang, både med tanke på utvalgsstørrelse og antall opplysninger. Selv om mulighetene for å identifisere enkeltpersoner i datasettet er svært begrenset, må det høye antallet personer som inngår kombinert med omfanget av opplysninger og sensitiviteten tilsi at det er stort omfang i IBU. Prosjektet har et relativt bredt formål, og fullt ut anonymiserte opplysninger kan brukes av forskere og studenter ved andre institusjoner. SAS anser at personvernulempen er redusert til et betraktelig nivå etter gjennomførte tiltak. 
Fritekstspørsmålene gir en stor verdi på områder det er lite innsikt fra før og kan bidra til mer målrettede tiltak og innsikt. Fritekstfelt anses likevel som problematisk, med stor risiko for overskuddsinformasjon og sjanse for reidentifisering av den enkelte. Det er derfor innført tiltak, som å redusere antall fritekstspørsmål for mindreårige, som gjør at risikoen er redusert betraktelig. 
SAS vurderer at informasjon om undersøkelsen som gis til deltagerne er dekkende og forståelig. Det gis tilpassede følgebrev til mindreårige og det er egne nettsider med informasjon om undersøkelsen.  Videre er det satt av ekstra ressurser i politiet til å besvare spørsmål fra publikum på telefon og e-post.
SAS vurderer at å invitere med 16- og 17-åringer er i tråd med formålet til undersøkelsen. Innsikt fra denne aldersgruppen gir informasjon om alt fra politiets synlighet i sosiale medier, til opplevelser av trygghet og bekymringer. Dette er ettertraktet fra politidistrikter, særlig innen kommunikasjon, trafikk og digital tilstedeværelse. 
SAS vurderer at det er innført tiltak for å ivareta sikker oppbevaring av personopplysninger, også tilpasning for å sikre reell åpenhet og medbestemmelse. For hele prosjektet er det særlig fire friheter vi mener er utfordret i dette prosjektet: retten til privatliv, retten til å ikke bli diskriminert, samt risiko for manglende for reell åpenhet og medbestemmelse. Risikoen for manglende reell åpenhet og medbestemmelse kan øke noe som følge av at yngre målgrupper ikke innehar lik mulighet til å forstå omfanget undersøkelsen. 

